Document ID: 32005D0771

KOMISIJAS LĒMUMS
(2005. gada 3. novembris),
ar ko groza Lēmumu 93/195/EEK par dzīvnieku veselības nosacījumiem un veterināro sertifikāciju reģistrētu zirgu atpakaļievešanai pēc pagaidu izvešanas skriešanās sacīkstēm, sacensībām un kultūras pasākumiem
(izziņots ar dokumenta numuru K(2005) 4186)
(Dokuments attiecas uz EEZ)
(2005/771/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Direktīvu 90/426/EEK par dzīvnieku veselības prasībām attiecībā uz zirgu dzimtas dzīvnieku pārvadāšanu un importu no trešām valstīm (1), un jo īpaši tās 19. panta ii) punktu,
tā kā:
(1)
Saskaņā ar vispārējiem noteikumiem, kas izklāstīti Komisijas Lēmuma 93/195/EEK (2) II pielikumā, skriešanās sacīkstēm, sacensībām un kultūras pasākumiem paredzētu reģistrētu zirgu atpakaļievešana pēc tam, kad tie tikuši uz laiku izvesti, attiecas tikai uz zirgiem, kuri kādā no trešām valstīm, kas ir uzskaitītas tajā pašā grupā minētā lēmuma I pielikumā, ir uzturēti mazāk kā 30 dienas.
(2)
Reģistrētie zirgi, kas piedalās olimpiādē, olimpiādes kvalifikācijas sacensībās un paraolimpiskajās spēlēs, tiek pakļauti spēļu rīkotājas - trešās valsts kompetentās iestādes un organizētājas iestādes, Starptautiskās Jāšanas sporta federācijas (FEI), veterinārajai uzraudzībai.
(3)
Ņemot vērā veterinārās uzraudzības līmeni un faktu, ka attiecīgos zirgus tur atsevišķi no dzīvniekiem ar sliktāku veselības stāvokli, pagaidu izvešanas laikposms ir jāpagarina ne vairāk par 90 dienām un attiecīgi jānosaka dzīvnieku veselības nosacījumi un veterinārā sertifikācija reģistrēto zirgu atpakaļievešanai pēc pagaidu izvešanas, lai piedalītos jāšanas sacīkstēs olimpiādē, tostarp kvalifikācijas sacensībās un paraolimpiskajās spēlēs.
(4)
Tādēļ attiecīgi jāgroza Lēmums 93/195/EEK.
(5)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmumu 93/195/EEK groza šādi.
1)
Lēmuma 1. pantu papildina ar šādu ievilkumu:
“-
ir piedalījušies olimpiādes, kvalifikācijas sacensību vai paraolimpisko spēļu jāšanas sacīkstēs un atbilst prasībām, kas noteiktas veterinārajā sertifikātā atbilstoši veterinārā sertifikāta paraugam, kurš ir sniegts šā lēmuma IX pielikumā.”.
2)
Šā lēmuma pielikuma tekstu pievieno kā IX pielikumu.
2. pants
Šis lēmums ir adresēts dalībvalstīm.
Briselē, 2005. gada 3. novembrī

Labels: 0
3
6